text: Amtshospitalets Kirke
  
  publiceret: 2023-06-17 00:14:02+02:00
  Amtshospitalets Kirke er en annekskirke under Nykøbing Sjællands Sogn. Den ligger som en del af bebyggelsen i det tidligere psykiatrihospital, Annebergparken. Dette er årsagen til, at den er noget atypisk orienteret næsten nord-syd, hvor langt de fleste kirker ellers er orienteret øst-vest.
  Nord for bebyggelsen ligger i skoven et lille nyklassicistisk kapel med kirkegård.
  Kirken er opført som en del af det psykiatriske hospital i 1913-1915, hvor den indgår i den trelængede administrationsbygning. Kirken ligger i den vestlige længe og består af en vestibule og et langskib med alter mod den nordlige gavl.
  Annebergparken er tegnet af arkitekten Kristoffer Varming (1865-1936). Den er et tidligt eksempel på Bedre Byggeskik, der var en bevægelse, hvor man gjorde op med samtidens prangende facadedekorationer. Bevægelsen Bedre Byggeskik gik tilbage til et fokus på traditionelt håndværk og materialer, hvor murstensarkitekturen var svaret på en ønsket enkelhed og ærlighed. Samtidigt blev teglstenen betragtet som en national reference. Hospitalets bygninger indeholder i en række detaljer også træk fra nybarok, klassicisme og nationalromantik.
  I det ydre bærer kirkebygningen præg af det røde murværk med synlige sten. Dette element lægger sig efter Bedre Byggeskiks idealer, mens bygningen i andre detaljer inkorporerer andre stilarter. Det kan især ses i over den østvendte indgangsdør, hvor taggavlen svinger sig op i nybarokke former. Mod administrationsbygningens gård har kirken fire fladbuede vinduer, som understreger rummets status. I gavlen mod nord ses et mindre vindue i en nygotisk højblænding, dvs. en høj murniche.
  I det indre bærer det hvidmalede kirkerum præg af det høje, tresidede kassetteloft og det ensidige lysindfald fra de fire vinduer i den østlige langmur.
  Kirkesalens inventar virker som en klassicerende fortolkning af empirestilen. Som sådan står alter, prædikestol og kirkebænke samt det øvrige træværk malet i knækket grå i mørkere og lysere nuancer med forgyldninger på udvalgte dekorative elementer.
  Alteret har en arkitektonisk opbygning med søjler, frise og horisontalt afskåret trekantgavl. I gavlfeltet ses Guds stråleglans som forgyldte solstråler, og i midten et maleri af Jesus som ung hyrde med lam.
  Døbefonten er i rød granit, og i kirkerummets sydende er over indgangen et pulpitur, dvs. et ophøjet galleri, som huser orglet.